
2. ODREĐENJE PREDMETNOG PROGRAMA

Položaj, priroda i namjena predmetnog programa

Muzika je, kao grana umjetnosti, zbog svoga univerzalnog jezika i poruka koje nosi, postala sredstvo komunikacije među pojedincima, grupama i širim zajednicama. Kao specifična kombinacija znanja i vještina, ona pruža neograničene kreativne mogućnosti, a njen uticaj daleko prevazilazi vrijeme i mjesto njenog nastanka, što je čini važnim segmentom razvoja svakoga čovjeka.

Muzika  je  dio  čovjekove  stvarnosti  i  njegova  potreba.  Kao  takva  postoji  u  nastavnom  programu  gimnazije  kao  predmet  Muzička umjetnost, sa ciljem da se učenici/učenice upoznaju sa njenim vrijednostima i muzički obrazuju njenim slušanjem,izvođenjem i stvaranjem. Kroz muziku se razvija osjećaj estetske senzibilnosti, kritičkog rasuđivanja i vrednovanja.

Predmet ima muzičke sadržaje koji odgovaraju nivou zrelosti i samostalnosti srednjoškolaca, njihovom intelektualnom potencijalu i kritičkom odnosu prema životu i svijetu, kao i dotadašnjem muzičkom obrazovanju. Dio sadržaja namijenjen je promovisanju crnogorske tradicije i kulture kroz upoznavanje sa muzičkom kulturom različitih etničkih grupa i nacionalnih manjina, jer učenici/učenice predstavljaju populaciju koja u budućnosti treba da odgovorno učestvuje u oblikovanju nacionalne kulture i multikulturalnog društvenog života.

Predmet Muzička umjetnost treba da pomogne učenicima/učenicama da postanu obrazovani slušaoci i ljubitelji muzike i da, pored podizanja opšteg kulturnog nivoa, doprinese njihovu estetskom i humanom razvoju.

Kroz nastavu ovoga predmeta u gimnaziji doprinosi se formiranju svijesti o opštem i nacionalnom muzičkom identitetu kod učenika/učenica i u njihovom aktivnom i kritičkom praćenju savremenih muzičkih tokova.

Napomena: Međupredmetne oblasti / teme obavezne su u svim nastavnim predmetima i svi/sve nastavnici/nastavnice obavezni su da ih ostvaruju.

Međupredmetne oblasti / teme su sadržaji koji omogućavaju da se u opšteobrazovni kurikulum uključe određeni ciljevi i sadržaji obrazovanja koji nijesu dio formalnih disciplina ili pojedinih predmeta ili koji su po strukturi interdisciplinarni. Ovi sadržaji doprinose integrativnome pristupu opštega obrazovanja i u većoj mjeri povezuju sadržaje pojedinih predmeta.
Broj časova po godinama obrazovanja
U I, II i  III razredu zastupljena je nastava muzičke umjetnosti sa 1 časom nedjeljno.

	Razred
	Nedeljni broj časova
	Oblici nastave:
	Ukupno

	
	
	Teorija
	Praktični dio
	Vanškolske aktivnosti
	

	I
	1
	15
	15
	5
	35

	II
	1
	20
	10
	5
	35

	III
	1
	15
	10
	10
	35


3. OPŠTI CILJEVI PREDMETNOG PROGRAMA

Opšti ciljevi nastave Muzičke umjetnosti su da:

· podsjeti učenike/učenice na izražajna sredstva muzičke umjetnosti

· učenici/učenice prepoznaju muziku različitih stilskih razdoblja, vrsta i žanrova, razvijaju sposobnost estetskog doživljavanja i kritičkog rasuđivanja

· razumiju istorijsku i sociološku uslovljenost muzičke umjetnosti

· učenici/učenice usvajaju muzičke vrijednosti, važne za opštu i muzičku kulturu

· stvori i razvije navike kod učenika/učenica da slušaju vrijedna muzička djela i izgrađuju pozitivan stav prema muzičkoj umjetnosti

· spoznaju  nacionalno  (narodno  i  umjetničko)  muzičko  stvaralaštvo  i  postaju  svjesni/svjesne  njegovog  značaja  i  potrebe njegovanja u cilju očuvanja crnogorske kulture, tradicije i identiteta

· aktivnim bavljenjem muzikom, učenici/učenice razvijaju i bogate emocionalne, racionalne, intelektualne, psihomotoričke, estetske, moralne i socijalne potencijale

· kroz različite oblike muzičke aktivnosti, učenici/učenice razvijaju sposobnost vlastite muzičke kreativnosti i produktivnosti

· muzikom, kao univerzalnim jezikom komunikacije, učenici/učenice razvijaju sposobnost za saradnju, tj. rad u grupi i učestvovanje uoblikovanju kulture življenja

· učenici/učenice spoznaju interdisciplinarno povezivanje muzike sa drugim predmetima, umjetnostima i naukama
· učenici/učenice prate muzički život organizovano ili samostalno posjećujući muzičke manifestacije
· uče da kritički analiziraju muzičke programe u medijima

· učenici/učenice se prilagođavaju savremenim tehnološkim dostignućima u muzici

· učenici/učenice se navikavaju na muzičku umjetnost i kulturu kao dio života.

4. SADRŽAJI I OPERATIVNI CILJEVI PREDMETNOG PROGRAMA
	I RAZRED


	1.Tema: O MUZICI UOPŠTE



	Operativni ciljevi
	Aktivnosti
	Pojmovi / Sadržaj
	Korelacije

	Učenik/učenica treba da:
· umije da razlikuje izražajna sredstva muzike i razvija sposobnost njezina pažljivog slušanja

· poznaje karakteristike melodije, ritma, sazvučja

· umije da prepozna izvođačka sredstva i sastave (vokalne, instrumentalne i vokalno- instrumentalne)

· umije da prepozna i definiše različite muzičke oblike.

	Učenici/učenice:
· analitički slušaju i prepoznaju primjere iz muzičke literature

· radom u grupama: analiziraju karakteristike melodije, ritma, sazvučja

· slušajući, prepoznaju vokalnu, instrumentalnu i vokalno- instrumentalnu muziku

· individualno rade: slušajući, analiziraju pojedine muzičke oblike
	-ritam, melodija, harmonija; polifonija, homofonija; 
-vokalna, instrumentalna, vokalno-instrumentalna muzika; 
-izvođački sastavi (od soliste do orkestra); 
-muzički oblici (od motiva do kantate i oratorijuma, muzičko-scenska djela).
	-Crnogorski - srpski, bosanski, hrvatski jezik i književnost: metrika u jeziku i književnosti

	

	2.Tema: STVARANJE MUZIČKIH  SADRŽAJA


	Operativni ciljevi
	Aktivnosti
	Pojmovi / Sadržaj
	Korelacije

	Učenik/učenica treba da:
· notalno oblikuje i zapisuje ritmičke i melodijske ideje u vidu kraćih, jednostavnih muzičkih cjelina

· umije da prepozna i kreativno izrazi sopstveni emocionalni doživljaj muzike literarno ili likovno 

	Učenici/učenice:
· stvaraju kraće, jednostavne muzičke cjeline

· literarno ili likovno izražavaju i predstavljaju sopstveni doživljaj muzičkoga djela.


	-ritam, melodija, harmonija,
-crež, linija, boja, slika, 
-kompozicija
	-Likovna umjetnost: kostimografija - Primijenjena umjetnost.

-Psihologija: stavovi, sopstveni doživljaj muzike.

	

	3.Tema: VOKALNO,INSTRUMENTALNO I PLESNO IZRAŽAVANJE



	Operativni ciljevi
	Aktivnosti
	Pojmovi / Sadržaj
	Korelacije

	Učenik/učenica treba da:
· razvija interes za pjevanje

· zna osnove kvalitetnog i estetskog pjevanja

· zna da interpretira nekoliko narodnih,  umjetničkih i zabavnih pjesama

· usavrši tehniku sviranja na Orfovim i drugim instrumentima.
· prema interesovanju i mogućnostima formiraju izvodjački (vokalni, instrumentalni ili plesni) sastav
· zna osnovne karakteristike raznih plesova i igara i umije da ih razlikuje
	Učenici/učenice:
· pjevaju kompozicije crnogorskih i stranih autora

· istražuju istorijat pjevanja umjetničke i izvorne (narodne) muzike u Crnoj Gori

· istražuju opersko pjevanje i upoređuju njegov tretman u svijetu i u Crnoj Gori

· pjevaju uz instrumentalnu pratnju

· izvode instrumentalne i vokalno- instrumentalne sadržaje

· aktivno učestvuju u radu školskog hora

· samostalno, u paru ili grupiodaberu kompoziciju i izvedu je na času

· priredjuju muzičke priredbe i učestvuju u njima u školi i van nje

· nauče da igraju neku narodnu igru,društveni ili umjetnički ples po izboru


	· fonatorni aparat, vokalna tehnika, interpretacija.

· jednoglasne i dvoglasne pjesme (s instrumentalnom pratnjom ili bez nje); 
· Orfov instrumentarijum;
·  narodne, umjetničke i zabavne kompozicije;

· dirigent, partitura, koncertno izvođenje, priredba.
· savremeni plesovi, 
· koreograf
	-Biologija: građa i funkcija čula sluha i glasovnog (fonatornog) aparata.

-Crnogorski - srpski, bosanski, hrvatski jezik i književnost: narodna i umjetnička poezija korišćena u vokalnim i vokalno-instrumentalnim djelima.

-Psihologija: stavovi, sopstveni doživljaj muzike



	

	4.Tema: RAZVOJNI PERIODI I STILSKE EPOHE U MUZICI



	Operativni ciljevi
	Aktivnosti
	Pojmovi/Sadržaj
	Korelacije

	Učenik/učenica treba da:
· -umije da razlikuje i definiše razvojne periode,stilske epohe i njihove osnovne karakteristike

· -razumije razvoj muzike od jednoglasja do višeglasja

· -umije da razlikuje i uporedjuje stvaralaštvo u različitim epohama muzičke umjetnosti (praistorija, robovlasnički period, srednji vijek, renesansa)
· umije da poveže društvene okolnosti sa muzičkim promjenama u odredjenoj epohi

	Učenici/učenice:
· slušno prepoznaju stilske epohe u muzici (sredni vijek, renesansa)

· slušajuči, uporedjuju djela iz različitih stilskih epoha i konstatuju sličnosti i razlike

· radom u grupama analiziraju razvoj likovne umjetnosti, književnosti,pozorišta i sl. u okviru jedne epohe;o svojim zapažanjima govore pred odjeljenjem
	-Praistorija. robovlasnički period,srednji vijek,renesansa

-univerzalnost

-pozorište
	-Istorija:povezivanje istorijskih dešavanja sa stilskim pravcima u muzici

-Likovna umjetnost: poređenje s istoimenim stilskim periodima




	II RAZRED


	1.Tema: RAZVOJNI PERIODI I STILSKE EPOHE U MUZICI



	Operativni ciljevi
	Aktivnosti
	Pojmovi / Sadržaj
	Korelacije

	Učenik/učenica treba da:
· umije da razlikuje i definiše razvojne periode, stilske epohe i njihove osnovne karakteristike

(barok,rokoko,klasicizam,romantizam, verizam, impresionizam)
· umije da prepozna i objasni muziku XX vijeka i najvažnije pravce, u svijetu i Crnoj Gori

· umije da prepozna vrijedna muzička ostvarenja, definiše njihov oblik, razlikuje izvođački sastav i povezuje ih s epohom u kojoj nastaju

· umije da povezuje i upoređuje karakteristike muzike s karakteristikama drugih umjetnosti, po epohama

· umije da prepozna i objasni karakteristike žanrova  savremene muzike 
( džez,  zabavna, narodna,scenska i filmska muzika)

· razumije specifične uslove u kojima se stvarala muzička kultura u Crnoj Gori.

	Učenici/učenice:
· slušno prepoznaju stilske epohe u muzici

· slušajući, upoređuju djela iz svjetske muzičke literature po stilskim periodima

· slušajući, upoređuju svjetska i crnogorska muzička djela

· analiziraju poznata umjetnička djela, njihov oblik i izvođački sastav, i povezuju ih s epohom

· analitički slušaju zvučne primjere različitih žanrova savremene muzike (džez, pop, rok), komentarišu sličnosti i razlike

· slušaju i upoređuju zvučne primjere filmske i scenske muzike

· analiziraju stvaralaštvo crnogorskih kompozitora

· posjećuju izvođenja djela različitih muzičkih žanrova

· prave prikaz stvaralaštva nekoga kompozitora/kompozitorke, izvođača/izvođačice ili umjetničkoga djela, po izboru.
	-barok i rokoko, klasika, romantizam, impresionizam, 
-muzika XX vijeka, 
-džez, pop, rok, filmska i scenska muzika; 
-muzički oblici (koral, misa, liturgija, solo pjesma, horska pjesma, motet, kanon, oratorijum, kantata, sonata, simfonija, simfonijska poema, koncert, opera, balet), 
-kamerna muzika, programska i apsolutna muzika, 
- poznata djela svjetskih i crnogorskih kompozitora.
	-Istorija: povezivanje istorijskih dešavanja sa stilskim pravcima u muzici.

-Crnogorski - srpski, bosanski, hrvatski jezik i književnost: povezivanje poznatih djela iz književnosti s muzičkim ostvarenjima (npr. „Romeo i Julija" Šekspir i Prokofjev, „Balkanska carica" Nikola Petrović i D. de Sarno itd).

-Likovna umjetnost: poređenje s istoimenim stilskim periodima

-Geografija: muzički opis pojedinih geografskih pojmova i oblasti (npr. rijeka Vltava u djelu B. Smetane).


	III RAZRED


	1.Tema: FOLKLOR



	Operativni ciljevi
	Aktivnosti
	Pojmovi / Sadržaj
	Korelacije

	Učenik/učenica treba da: 
· definiše pojam folklor

· stekne znanja o elementima materijalne i duhovne kulture u folkloru

· definiše muzički folklor

· prepoznaje kakrakteristike narodnog pjevanja, sviranja i igranja u odnosu na umjetničko izražavanje 

· zna narodne instrumente

· se upozna sa folklornim obilježjima različitih etničkih grupa u zemlji i regionu

·  razumije značaj očuvanja folklora

· povezuje muzički folklor sa ostalim muzičkim žanrovima i  umjetnostima
	Učenici/učenice:
· analitički slušaju raličite narodne pjesme, sviranje na instrumentima .

· radom u grupama naprave izbor i selekciju narodnih pjesama i igara po:porijeklu, sadržaju, karakteru, načinu izvodjenja i sl. O tome pripreme usmeni ili pismeni izvještaj koji prezentuju pred odjeljenjem

· nauče da pjevaju nekoliko narodnih pjesama

· nauče da igraju nekoliko različitih narodnih igara

· organizovano posjete neku pjevačku grupu,folklorni ansambl ili izvodjača; upoznaju se sa njihovim načinom rada, repertoarom i sl.

	-elementi duhovne i materijalne kulture

-narodne pjesme

-narodne igre

-narodni instrumenti i ansambli

-etno-pop, etno-rok i etno-džez

-nacionalna manjina
	-Crnogorski – srpski, bosanski, hrvatski jeziki i književnost: narodni jezik;narodna poezija

-Fizičko vaspitanje: razvoj motorike i ritmički  ujednačenog, smislenog kretanja

-Gradjansko obrazovanje: razvoj i obilježja nacionalnih manjina

-Istorija: Istorija Crne Gore


	

	2.Tema: MUZIKA KAO PRIMIJENJENA UMJETNOST



	Operativni ciljevi
	Aktivnosti
	Pojmovi / Sadržaj
	Korelacije

	Učenik/učenica treba da:
-definiše muziku kao primjenjenu umjetnost 
· zna razliku izmedju muzike kao opšte i primjenjene umjetnosti 

· poznaje oblasti u kojima se muzika primjenjuje

· razumije mogućnost primjene muzike u drugim umjetnostima i medijima kroz zajedničke strukturne elemente (linija, boja, ritam, oblik I sl.)

· razumije značaj doziranja zvuka u odnosu na sliku,scenu i kadar 
	Učenici/učenice:
· treba da odgledaju pozorišnu predstavu ili film, analiziraju primjenu muzike u tom djelu i o tome pripreme usmeni ili pismeni izvještaj 

· uz pomoć nastavnika nauče da pjevaju popularne šlagere iz poznatih pozorišnih predstava ili filmova

	-pozorište

-film

-mediji

-montaža, 

-doziranje zvuka,šablonizacija,

-šlager
	-Istorija i Informatika: razvoj medija

-Engleski jezik: tekstovi pjesama

-Fizika: montaža slike i tona

	

	3,Tema: SAVREMENA MUZIČKA TEHNOLOGIJA I ELEKTRONSKA MUZIKA



	Operativni ciljevi
	Aktivnosti
	Pojmovi / Sadržaj
	Korelacije

	Učenik/učenica treba da:
· upozna osnove savremene muzičke tehnologije i elektronske instrumente

· zna prirodu,istorijski razvoj i značaj medija u savremenom svijetu

· prepoznaje pozitivne i negativne uticaje medija
· ovlada kompjuterskim programom za stvaranje zvuka (muzike)
	Učenici/učenice:
· treba da se informišu  o razvoju elektronskih instrumenata i savremenoj notaciji

· izvode praktičan rad na računaru s programom za muziku uz pomoć nastavnika/nastavnice

· prate muzičke događaje putem medija, analiziraju ih i vrednuju

· usmeno ili pismeno komentarišu radijske i televizijske muzičke programe

·  istražuju putem anketa kolko su njihovi vršnjaci  informisani o svim vrstama  muzike (umjetničkoj, zabavnoj, narodnoj i elektronskoj);rezultate ankete prezentuju na nivou odjeljenja ili škole
	-računari, programi, 
-elektronski i električni instrumenti, sintisajzer, 
-notacija za elektronske instrumente, -radio, televizija.
	-Informatika: korišćenje znanja iz informatike za muzičke sadržaje.

-Psihologija: uticaj medija na kreiranje stavova (vrijednosti) prema muzici.
-Sociologija: kultura i kontrakultura.

	4.Tema: SAVREMENI MUZIČKI ŽIVOT U CRNOJ GORI



	Operativni ciljevi
	Aktivnosti
	Pojmovi / Sadržaj
	Korelacije

	Učenik/učenica treba da: 
· se upozna  sa principima muzičke edukacije u Crnoj Gori                    

· prati muzičke dogadjaje i manifestacije u zemlji,regionu i svijetu 
· posjećuje muzičke dogadjaje u svojoj sredini

· zna imena i upozna se sa radom umjetnika (kompozitora i izvodjača) koji se danas aktivno bave umjetničkom, zabavnom ili narodnom muzikom u njihovoj sredini i državi

· upozna muzičku infrastrukturu u Crnoj Gori kroz rad muzičkih institucija, udruženja, saveza,festivala i  sl. i shvati njihov značaj u kulturnom životu države

	Učenici/učenice:
· organizovano posjete neku muzičku školu;razgovaraju sa muzičkim pedagozima o značaju muzičkog obrazovanja

· uporedjuju vrste i kvalitet muzičkih dogadjaja u zemlji i svijetu;analiziraju ih i vrednuju 

· posjete muzički dogadjaj i o svojim impresijama pripreme pismeni izvještaj 

· organizovano posjete umjetnika;upoznaju se sa njegovim stvaralaštvom, načinom rada i sl.

· podijeljeni u grupe analiziraju crnogorsku muzičku  scenu (kritički osvrt na zastupljenost i kvalitet svih muzičkih žanrova);svoja zapažanja komentarišu usmeno 
	-muzički dogadjaji

-koncertni program

-koncertni prostori

-kulturne institucije

-muzička pedagogija

-interpretator

	-Sociologija: kultura i kontrakultura

-Psihologija:sopstveni doživljaj muzike  

-Crnogorski – srpski, bosanski, hrvatski jezik I književnost – savremena crnogorska poazija I proza

-Istorija – razvoj kulturnih institucija i muzičkih škola  u Crnoj Gori   


5. STANDARDI ZNANJA
Učenici/učenice treba da:
· definišu izražajna sredstva muzičke umjetnosti

· razlikuju djela po obliku, vrsti, žanru i sadržaju

· znaju osnovne informacije o stvaranju i reprodukovanju muzike, o muzičkim stvaraocima, sredstvima i načinima izražavanja muzike

· znaju osnovne karakteristike stilskih epoha

· usvoje muzičke vrednosti važne za opštu i muzičku kulturu

· prepoznaju kvalitetno muzičko djelo i razlikuju ga od kiča i šunda

· razumiju značaj kvalitetnog muzičkog stvaralaštva i potrebu njegovog očuvanja za kulturni razvoj Crne Gore

· u skladu s individualnim mogućnostima i interesima ovladavaju vokalnim ili instrumentalnim izražavanjem

· zavisno od interesa i sposobnosti, kreativno izražavaju muzičke doživljaje – literarno, likovno ili plesno

· aktivno prate kulturna zbivanja u svojoj sredini, državi i regionu

· poznaju aktuelnu muzičku produkciju u Crnoj Gori (stvaralaštvo, izvodjačku djelatnost,manifestacije)

· upoznaju raznolikost folklora svoje države i šire i razumiju potrebu i značaj očuvanja tog multikulturalnog bogatstva

· koriste savremena tehnološka sredstva za slušanje, analiziranje i stvaranje zvuka (muzike)

· budu osposobljeni za kritičko praćenje i analiziranje muzičkih programa u medijima

· steknu naviku da samostalno posjećuju muzičke dogadjaje

· steknu školsku i vanškolsku muzičku kulturu i postanu kvalitetna muzička publika
6. DIDAKTIČKE PREPORUKE

U gimnaziji se nastava muzičke umjetnosti izvodi sa 35 časova godišnje, odnosno s jednim časom nedjeljno u I,II i III razredu, a u III i IV 

razredu postoji kao izborni predmet Muzika – moj jezik. Realizacija nastavnog plana i programa mora pratiti opšti razvoj učenika/učenice, kao i muzičke događaje u kulturnom okruženju, u cilju postizanja viših saznajnih ciljeva. Sadržajno raznolik program iziskuje od nastavnika/nastavnice pažljivo planiranje i vođenje časa s jasno postavljenim ciljevima. Nastavnik/nastavnica oblikuje pojedinačne nastavne jedinice prema operativnim ciljevima predmeta, tako da ih može povezivati u zaokružene cjeline, kroz kreativnu integraciju ciljeva, aktivnosti i sadržaja.

Nastavnik/nastavnica mora biti aktivan/aktivna koristeći različite metode rada, jer samo tako će umjesto teorijskih znanja razvijati muzičke sposobnosti učenika/učenica. Treba učenike/učenice podsticati na samostalni stvaralački rad, uz pomoć dostupne literature, kvalitetnog instrumentarija i savremenih audio-vizuelnih sredstava.

Napomena:S obzirom na specifičnosti tema br.2 i 3 koje su opisane u I razredu i teme br.4 opisane u III razredu,, preporučuje se, a  predvidjeno je i u tabeli na str.4,da se realizuju u sva 3 razreda, tako što će se uskladjivati sa  aktuelnim školskim priredbama (proslave Dana škole, muzičko-poetske večeri…), kao i muzičkim dešavanjima u sredini u kojoj žive, državi ili regionu (festivali, koncerti i slično.).
Slušanje muzike

Glavni je cilj nastave muzičke umjetnosti da stvara aktivne slušaoce muzike. Ta temeljna radnja razvija sposobnost analitičnog slušanja, a time   i   saznavanja   i   vrednovanja.   Prilikom   slušanja   neophodna   je   koncentracija   i   pažnja.   Ovaj   vid   aktivnosti   zahtijeva   od

nastavnika/nastavnice promišljen postupak kojim će učenika/učenicu motivisati za pažljivo slušanje i dobiti od njega/nje   povratnu informaciju  o karakteristikama odslušanog djela.

Pri uvodnoj analizi nastavnik/nastavnica daje osnovne podatke koji će učeniku/učenici pomoći da razumije muzičko djelo, njegov oblik,

izvođački sastav i slično. Posebnu pažnju treba posvetiti vrednovanju muzičkih djela, njihovom izvođenju i muzičkom doživljaju. Učenike/učenice treba podsticati i voditi ka kritičkoj raspravi, upoređivanju i ocjenjivanju umjetničkih vrijednosti.

Izvođenje muzike

Izvođenje muzike uključuje pjevanje, sviranje i igranje uz muziku.

1.Pjevanje je elementarni način čovjekovog individualnog i grupnog muzičkog izraza. U gimnazijskim razredima može zaživjeti ako nastavnik/nastavnica predvidi odgovarajuću muzičku literaturu i način izvođenja, koji će biti podstrek za doživljaj, tako da učenici/učenice:

- uz pomoć nastavnika/nastavnice pripremaju kompoziciju ili dio nje, prema odgovarajućoj partituri

- pjevaju po sluhu poznate melodije

- razumiju muzičko-poetski sadržaj kompozicija.

Važno je da nastavnik/nastavnica sprečava nelagodnost učenika/učenica, koja je karakteristična za taj uzrast, i da podstiče opuštenost i samopouzdanje. Preporučljivo je početi s grupnim pjevanjem, jer se na taj način učenici/učenice socijalizuju i lakše izražavaju.
Pjevačka literatura se bira pažljivo. Na času nije primarna samo analitička komponenta nego učenički interesi i njihove pjevačke mogućnosti. Tekst pjesama treba da ima umjetničku vrijednost i pouku. Muzički dio treba da je prilagođen izvođačkim sposobnostima i uzrastu učenika/učenica. Punu pažnju posvetiti kvalitetu i kreativnosti izvođenja. Pri obradi pjesme obnavljaju se neki teorijski pojmovi i znanja iz muzike. Nastavnik/nastavnica uključuje vježbe za upjevavanje koje šire glasovni opseg i doprinose kvalitetnijem pjevačkom izvođenju.

2. Sviranje odnosno upotreba instrumenata trebaju biti pažljivo pripremljeni.

Najpraktičniji za tu svrhu je Orfov instrumentarij jer ne zahtijeva posebna predznanja i tehničko-izvođačke sposobnosti. Ako u razredu postoji  neko  od  učenika/učenica  ko  svira  neke  druge  instrumente,preporučuje se  i  njihovo  uključivanje  u sviranje.  Sviranjem  na  ovim  instrumentima prvenstveno pratimo pjevanje, a mogu se koristiti i za izvođenje jednostavnijih ritmičkih ili melodijskih cjelina.

3. Igranje uz muziku predstavlja način povezivanja muzike i pokreta.Iako je za ovu aktivnost predvidjen manji broj časova, može mu se posvetiti pažnja u vidu demonstracije na času ili se može organizovati posjeta plesnoj školi, folklornom ansamblu i slično,gdje bi učenici prisustvovali izvodjenju različitih plesova,ali i sami uz pomoć koreografa naučili da izvode neke od njih.

Kreativno izražavanje

Učenici/učenice kreativno izražavaju svoje muzičke doživljaje (literarno – tekstom; likovno - slikom, crtežom; ili plesno - pokretom).   Na taj način izražavaju svoje sposobnosti i talente, što doprinosi povezivanju muzike s ostalim umjetnostima, a i opuštenijoj atmosferi na času. Kroz ove aktivnosti (pjevanje, sviranje, igranje) učenici/učenice izvode odabranu muzičku literaturu. Izvođačke aktivnosti podstiču razvoj psiho-motornih i muzičkih sposobnosti, osjećaj za harmoniju i sposobnost estetskog oblikovanja, što doprinosi razvoju muzičkog mišljenja tj. muzičke inteligencije.

Njima  učenici/učenice  šire  saznanje  i  o  povezanosti  muzike  sa  drugim  umjetnostima,  kao  i  naukama  koje  pomažu  razvoj  muzičke tehnologije. Nova iskustva utiču na stvaranje pravilnog vrednovanja muzike kao čovjekove kulturne potrebe u svim periodima i sredinama življenja i oblikuju kritičko mišljenje o položaju muzičke umjetnosti danas.

7. KORELACIJE MEĐU PREDMETIMA
Korelacije među predmetima date su u tabelama.

8. NAČINI PROVJERAVANJA ZNANJA I OCJENJIVANJA
Nastavnik/nastavnica provjerava znanje svakog pojedinca u grupi. Provjeravanje mora biti kompleksno i stalno (nastavnik/nastavnica mora  pratiti  učenikova/učeničina  dostignuća  kroz  različite  aktivnosti,  interesovanje  za  pojedine  djelatnosti,  aktivno  učestvovanje, sposobnost komuniciranja, kreativnost). Načini provjeravanja i ocjenjivanja primjereni predmetu Muzička umjetnost su: domaći radovi,

usmeno odgovaranje, fonotestovi...

Za kvalitetno ocjenjivanje i provjeravanje znanja nastavnik/nastavnica mora primijeniti stručna i didaktička znanja, različite načine i individualan pristup učenicima/učenicama, dosljednost, objektivnost, plansko i javno ocjenjivanje.

Provjera znanja i ocjenjivanje zahtijevaju od nastavnika/nastavnice veliko znanje ne samo iz struke, nego i iz pedagogije (didaktike) i psihologije. Sadržaj i način provjeravanja utiče na to kad, koliko i kako će đaci učiti, tako da tu nastavnik/nastavnica mora biti posebno pažljiv/pažljiva.

Znanje ne smije biti vrednovano samo na nivou reprodukcije, nego razumijevanja, doživljaja i primjene. Nastavnik/nastavnica provjerava i ocjenjuje i time dobija povratnu informaciju o stečenom znanju učenika/učenica.

9. RESURSI ZA REALIZACIJU NASTAVE

Ovaj program daće željene rezultate jedino ako se za njegovu realizaciju obezbijede odgovarajući materijalni i tehnički uslovi. Nastava se mora izvoditi u velikom, zvučno izolovanom prostoru, koji mora biti opremljen klavirom (ili pijaninom, ili električnim klavirom...), muzičkom literaturom, knjigama, audio-vizuelnim sredstvima, Orfovim instrumentarijumom, gitarom, udaraljkama, kolekcijom CD-ova i CD-plejerom, kompjuterom...

Predlozi za slušanje muzike

Napomena: Primjere navedenih imena kompozitora i muzičkih oblika koje su stvarali treba shvatiti kao prijedlog. Pri njihovom odabiru vodilo se računa o zastupljenosti svih stilova i onih kompozitora/kompozitorki i izvođača/izvođačica koji su obilježili svoje vrijeme. Ne moraju se odslušati svi predloženi oblici, nego oni koji su nastavniku/nastavnici dostupni. Takođe, nastavniku/nastavnici se preporučuje i uvođenje ostalih muzičkih sadržaja koji se ističu po kvalitetu, a koji su usklađeni sa definisanim operativnim ciljevima i interesima učenika/učenica.

SREDNJI VIJEK
· Gregorijanski koral

· Vizantijsko pjevanje

RENESANSA

· Djovani Pjerluidji Sante da Palestrina

· Orlando di Laso

BAROK

· K. Monteverdi: opere

· H. Persl: opera

· A. Vivaldi: instrumentalna muzika

· J. S. Bah: instrumentalna i duhovna muzika
· G. F. Hendl: oratorijumi

· D.Skarlati: sonate

· K. V. Gluk, DJ.B. Pergolezi: opere

KLASICIZAM

· J. Hajdn:gudački kvarteti, simfonije..

· V. A. Mocart: simfonije , koncerti, opere,duhovna djela

· L.van Betoven: sonate, simfonije 

ROMANTIZAM

· F. Šubert: solo pjesme

· F. Mendelson: klavirska djela 

· R. Šuman: klavirska djela

· F. Šopen: klavirska djela

· H. Berlioz: simfonije

· F. List: klavirska i orkestarska djela

· DJ. Rosini, DJ. Verdi, R. Vagner: opere

· Ž. Bize:opere

· M. Musorgski: instrumentalna djela

· P.I.Čajkovski: baleti, simfonije

· B. Smetana: simfonijske poeme 
· A.Dvoržak: simfonije

· E. Grig: instrumentalna muzika

· S. Mokranjac: horska muzika
XX VIJEK

· K. Debisi,M.Ravel: klavirska I orkestarska djela

· I. Stravinski: baleti

· B. Bartok: klavirska muzika, koncerti

· S.Prokofjev: klavirska muzika, baleti

· K. Orf: duhovna muzika

· A. Pjacola: instrumentalna muzika

· E. Sati:klavirska muzika

NACIONALNA MUZIKA i MUZIKA REGIONA

· D. De Sarno: opere

· M. Petrović: solo pjesme 
· S.Hristić balet

· N. Hercigonja: horska muzika

· B. Tamindžić: horska muzika

· I.Brkanović,Ž.Brkanović,Ž.Mirković,S.Gačević,A.Perunović: instrumentalna i vokalno-instrumentalna djela
DŽEZ
· Dž.Geršvin: šlageri,opera,klavirska djela

· L. Armstrong,D.Elington,Č.Parker:džez standardi

· V. Maraš:džez obrade crnogorskih pjesama
MJUZIKL
· Popularni filmski ili pozorišni mjuzikli
ROCK 
· Popularni izvodjači i kompozicije svjetske  i domaće rok muzike
POP
· Popularni izvodjači i kompozicije svjetske i domaće pop muzike

10. PROFIL I STRUČNA SPREMA NASTAVNIKA/NASTAVNICA I STRUČNIH SARADNIKA/SARADNICA

Predmet Muzička umjetnost treba da predaje diplomirani profesor/profesorica muzike - odsjek Opšta muzička pedagogija (240 ECTS).
